Կոսմոլոգիան համարվում է թևակոխած, այսպես կոչված, ճշգրիտ կոսմոլոգիայի փուլ, իսկ ֆիզիկայի 2006թ. և 2011թ. նոբելյան մրցանակները շնորհվել են կոսմոլոգիական արդյունքների՝ տիեզերական մնացորդորդային ճառագայթման և արագացող տիեզերքի հետազոտման համար: Մութ էներգիային, մութ նյութին, տիեզերական միջուկային սինթեզին վերաբերող տվյալները խթանել են մեծածավալ տեսական հետազոտություններ՝ Տիեզերքի էվոլյուցիային, նրա ներկա կառուցվածքի՝ երկրաչափական և տոպոլոգիական հատկություններին նվիրված: Նաև, անընդհատ աճող դիտողական ինֆորմացիան նոր սկզբունքային խնդիրներ է դնում դրա մշակման, բազմապիսի աղմուկներից փնտրվող ազդանշանների անջատման և մեկնաբանման, տեսական կանխատեսումների մոդելավորման համար: Ստեղծվում են նոր համակարգչային ալգորիթմեր, մաթեմատիկական բնութագրիչներ, մոդելավորման մեթոդներ: Կոսմոլոգիայի խմբում իրականացվում են տիեզերական մնացորդային ճառագայթմանը և այլ երևույթներին վերաբերվող խնդիրների հետազոտություն, դիտողական ինֆորմացիայի մշակում, էապես օգտագործելով դինամիկական համակարգերի տեսության մեթոդները՝ համագործակցելով արևմուտքի առաջատար կենտրոնների հետ: